recursal/SuperWikiNEXT-32B huggingface dataset:
אין תמונה חופשיתאין תמונה חופשית
**חנה (ג'אנה) אדוני** (נולדה ב-11 במאי 1937 בבלגרד, יוגוסלביה) היא חוקרת תקשורת, פרופסור אמריטה בבית הספר לתקשורת במרכז הבינתחומי הרצליה ובאוניברסיטה העברית. מכהנת גם כראש ועדת ההוראה ומשנה לדיקן לעניינים אקדמיים בבית הספר לתקשורת במרכז הבינתחומי.

ביוגרפיה
--------

אדוני עלתה לישראל מיוגוסלביה ב-1948. ב-1955 התגייסה לצה"ל ושירתה בנח"ל במשך שנתיים. סיימה תואר ראשון בסוציולוגיה וספרות אנגלית ב-1961 באוניברסיטה העברית בירושלים, וב-1972 סיימה תואר שני בסוציולוגיה. סיימה תואר דוקטור בתקשורת בשנת 1976. שהתה בפוסט-דוקטורט במחלקה לפסיכולוגיה חברתית באוניברסיטת ייל שבארצות הברית.

החל מ–1978 הרצתה וחקרה במסגרת המחלקה לתקשורת ועיתונאות ב"בית הספר לספרנות, ארכיונאות ומידע" באוניברסיטה העברית. תפקידים נוספים שמילאה במחלקה זו היו מנהלת מכון סמארט לקומוניקציה, עורכת כתב העת לתקשורת "דברים אחדים", ובשנים 1998–2001 כיהנה כראש המחלקה לתקשורת ועיתונאות. משנת 2000 היא מחזיקה בקתדרה על שם דני ארנולד מטעם האוניברסיטה העברית. בין השנים 2005–2008 הייתה ראש המחלקה לתקשורת במכללת עמק יזרעאל.

תחומי המחקר בהם עוסקת אדוני הם תהליכי שינוי בדפוסי צריכה ושימוש במדיה בעידן הטכנולוגיות החדשות של תקשורת; קהל קוראי ספרים בישראל; מדיה ומיעוטים.

הייתה נשואה לגינקולוג פרופ' עמירם-עמי אדוני עד לפטירתו בספטמבר 2015, ולהם בן ובת, השופטת מיכל אגמון-גונן.

מספריה
------

* חנה אדוני, ענת פירסט, **מחקר התקשורת והוראתה: דילמות מובנות ופתרונות משתנים**, ירושלים, הוצאת מאגנס, 2006.
* חנה אדוני, הלל נוסק, **קולות הקוראים: מעשה הקריאה בסביבת התקשורת הרב ערוצית**, ירושלים, הוצאת מאגנס, 2007.
* יחיאל לימור, חנה אדוני, רפי מן, **לקסיקון לתקשורת**, תל אביב, הוצאת ידיעות אחרונות, 2007.

קישורים חיצוניים
----------------

* חנה אדוני, באתר המרכז הבינתחומי הרצליה
* חנה אדוני, באתר האוניברסיטה העברית

הערות שוליים
------------

1. ↑  פרופ' עמירם-עמי אדוני ז"ל, באתר "אבלים"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313349705171
* BnF: cb122128340 (data)
* LCCN: n91014058
* SUDOC: 071338462
* VIAF: 73903303
* WorldCat: lccn-n91014058

 |
**מוטי דותן** (נולד בשם מרדכי פרקש ב-27 בדצמבר 1949) הוא ראש המועצה אזורית הגליל התחתון לשעבר, בנוסף אחד מתפקידיו הבולטים בעברו היה חבר הוועד המנהל של הקרן לרווחה לנפגעי השואה בישראל.

ביוגרפיה
--------

דותן נולד וגדל בפתח תקווה, את לימודי התיכון עשה בישיבת בני עקיבא ברעננה. לאחר הלימודים התגייס לצה"ל. לאחר שיחררו מצה"ל למד מנהל עסקים וכלכלה במרכז האקדמי ברופין, ב-1982 עבר להתגורר במושב כפר חיטים שבגליל התחתון והחל לעבוד כרועה צאן. בהמשך שימש כמרכז הענף במושב. לאחר מכן עבד במסגרת החטיבה להתיישבות בסוכנות היהודית בתור משקם כלכלי, לאחר סיום תפקידו בסוכונות שימש דותן כמרכז המשק של מושב כפר חיטים וכמנהל שיווק הבשר של חברת תנובה. משנת 1991 שימש כחבר מליאה במועצה האזורית הגליל התחתון.
בשנת 2001 נבחר דותן לראשונה לאחר פרישתו של בני גורפינקל מראשות המועצה, לאחר מכן זכה דותן בבחירות לראשות המועצה ב-2003, 2008 ו-2013. בינואר 2018 הודיע דותן כי לא יתמודד בבחירות 2018 לראשות המועצה.

דותן נשוי לפנינה ואב ל-4 מתגורר בכפר חיטים. וסבא ל-11 נכדים.

לאחר פרישתו מראשות המועצה, דותן משמש כיום כיו״ר חברת ״קדימה מדע- World Ort" (הזרוע הביצועית של אורט העולמי בישראל). כמו כן, חבר בוועד המנהל במכללת אורט בראודה בכרמיאל ושל הוועד המנהל בכפר נהר הירדן (כפר נופש לילדים חולים במחלות מסכנות חיים) שהיה שותף בהקמתו. דותן חבר בוועד המנהל של עמותת ידידי בית החולים פוריה, ובין היתר יו״ר רשות ניקוז ונחלים כינרת. עד לאחרונה שימש כיו״ר וועדה מקומית לתכנון ובנייה של שתי מועצות אזוריות בדואיות בדרום - אל קאסום ונווה מדבר.

קישורים חיצוניים
----------------

* העמוד של מוטי דותן, באתר (הקרן לרווחת ניצולי השואה)

הערות שוליים
------------

1. ↑  אתי דור-נחום, אחרי 17 שנים, מוטי דותן פורש, ראיון פרישה, 28 בינואר 2018, באתר מיינט העמק.
התו **פה** הוא תו בסולם הצלילים, שמסומן באות F. תדירותו באוקטבה הראשונה היא 349 הרץ. במספור עממי נחשב כתו הרביעי בסולם התווים.

הצליל פה במפתחות השונים:

* פה הוא הצליל שמשמיע הצופר של מכוניות אמריקניות.

פה דיאז
-------

פה דיאז הוא התו המוגבה בחצי טון מפה והוא מסומן ב־#F.

פה במול
-------

פה במול הוא התו המונמך מפה בחצי טון והוא מסומן ב־♭F. מבחינת גובה אבסולוטי, בכיוון מושווה, התו שווה לצליל מי אך הוא שונה ממנו מבחינה הרמונית. בכלים בעלי אינטונציה גמישה, כמו כלי קשת,[דרושה הבהרה] קיים הבדל בין הצלילים.

סולם פה מז'ור
-------------

הסולם פה מז'ור הוא הסולם המז'ורי המתבסס על התו פה. התווים בסולם הם: פה, סול, לה, סי במול, דו, רה, מי ופה.

סולם פה מינור
-------------

הסולם פה מינור הוא הסולם המינורי המתבסס על התו פה. התווים בסולם הם: פה, סול, לה במול, סי במול, דו, רה במול, מי במול, ופה.

אקורד פה מז'ור
--------------

האקורד פה מז'ור הוא אקורד מז'ורי, שצליל הבס שלו הוא פה. התווים באקורד הם פה, לה, ודו. האקורד מסומן באות F. אפשר למצוא את האקורד בסולמות פה מז'ור, בתור טוניקה, סי מז'ור, בתור דומיננטה, ודו מז'ור, בתור סובדומיננטה.

אקורד פה מינור
--------------

האקורד פה מינור הוא אקורד מינורי שצליל הבס שלו הוא פה. התווים באקורד הם פה, לה במול ודו. האקורד מסומן ב־Fm. אפשר למצוא את האקורד בסולמות: פה מינור בתור טוניקה, ודו מינור בתור דרגה רביעית.

ראו גם
------

* מפתח פה

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **פָה** |
| ויקימילון ערך מילוני בוויקימילון: **פה** |


|  |
| --- |
| **תווים** |
| **דו(C)** | **רה(D)** | **מי(E)** | **פה(F)** | **סול(G)** | **לה(A)** | **סי(B)** |
**רות אנדרסון** (באנגלית: **Ruth Anderson**; נולדה ב-21 במרץ 1928 בקליספל, מונטנה) היא מלחינה, מתזמרת וחלילנית אמריקאית, שיצירתה מושפעת מחקר הזן שבו עסקה.

ביוגרפיה
--------

רות אנדרסון הייתה תלמידתו של דריוס מיו. מאז פרישתה ממכללת האנטר בשנת 1989, היא חיה בניו יורק במשך החורף ובמונטנה בחודשי הקיץ.

אנדרסון היא מלחינה אלקטרונית ידועת-שם, שיצירותיה יצאו לאור בחברת אופוס אחד ובתקליט האנתולוגיה החלוצי "מוזיקה חדשה לתקשורת אלקטרונית ומוקלטת" של צ'ארלס אמירחאניאן (1977)

הפואמה הקולית (Sound poem) שלה, "מתוך שנתך אני באה" (עובדה והוקלטה על "סינופה 1997 XI) מורכבת מצלילי דיבור בשירה של לואיז בוגן "לובליה קטנה". לדברי המלחינה "רמה דינמית חרישית מאוד היא רכיב אינטגרלי של היצירה הזו. חשוב להאזין לה בדרך שבה הולחנה, סמוך לסף השמיעה." יצירת הקולאז' שלה SUM ‏ (State of the Union Messag) כלולה ב"אוסף המלחינות הלסביות האמריקאיות" (1989 ‏ CRI:780). SUM ו-[DUMP [5 ׁ‏ (1970), גם היא קולאז' צלילי, הן יצירותיה הידועות ביותר. היא מגדירה את לימודי הזן שלה, שאותם החלה בשנת 1990, "שלוחה טבעית של המוזיקה שלי," ומציבה כמקורות השפעה, בייחוד על עניינה במוזיקה ובריפוי, את המלחינות פולין אוליברוס ואניאה לוקווד.

אנדרסון קיבלה תואר בחליל ובהלחנה באוניברסיטת וושינגטון ובהמשך למדה אצל דריוס מיו ונדיה בולאנז'ה בשנות ה-50 של המאה ה-20. כן למדה חליל אצל ז'אן-פייר רמפל. ואצל ולדימיר אוסצ'בסקי ופריל סמיילי בשנות ה-60 במרכז למוזיקה אלקטרונית של קולומביה-פרינסטון. היא כתבה, שלאחר חשיפתה לתפעול סרט הקלטה נפתחה לפוטנציאל של "כל הצלילים... כחומר למוזיקה". היא הצטרפה לסגל המורים במכללת האנטר בניו יורק בשנת 1966 והקימה שם את המרכז למוזיקה אלקטרו-אקוסטית אחרי שפוטרה ונשכרה מחדש לעבודה באתר החדש של מכללת האנטר ב-1968, שם לימדה תאוריה של המוזיקה והלחנה עד 1989.

השכלה גבוהה
-----------

* תואר ראשון במדעי הרוח בהצטיינות יתרה, אוניברסיטת וושינגטון - 1949
* תואר שני במדעי הרוח, אוניברסיטת וושינגטון - 1951
* לימודים בבית הספר מנהטן למוזיקה - 1951
* לימודים במאנס קולג' - 1955-1953
* בית הספר למוסמכים של אוניברסיטת פרינסטון (האישה הראשונה שהתקבלה) - 1963-1962
* אולפן מוזיקה אלקטרונית של אוניברסיטת קולומביה - 1965, 1966, 1969
* סינתזה ממוחשבת של מוזיקה באוניברסיטת ניו יורק - 1967

קישורים חיצוניים
----------------

* רות אנדרסון, באתר MusicBrainz (באנגלית)

* Andreu, Montse. "Innovative Women Composers"
* Tyranny, "Blue" Gene. "I come out of your sleep", *All Music*.
* Gann, Kyle.  "List of Women Composers".

הערות שוליים
------------

1. ↑  ברברה פטרסן וג'ודית רוזן, "רות אנדרסן" במילון גרוב למוזיקה ומוזיקאים אונליין
2. ↑  גרוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007334933305171
* GND: 133000214
* ISNI: 0000 0000 5545 4377
* LCCN: n81095929
* MusicBrainz: 0da61b45-8514-4508-9e97-44df7b9fa32d
* NLP: a0000001149865
* NTA: 067618391
* SNAC: w6515jvf
* VIAF: 77491289
* WorldCat: lccn-n81095929

 |
**אנטולי קאיגורודוב**, באנגלית: **Anatoly Kaigorodov** ‏ (‏2 בנובמבר 1878 – 18 ביולי 1945) היה צייר.

ביוגרפיה
--------

הוא נולד בסנט פטרסבורג ב-2 בנובמבר 1878. הוא היה בנו של מדען הטבע הנודע פרופסור דמיטרי קאיגורודוב. בגיל שמונה עשרה נרשם לבית הספר לאמנויות יפות. בשנים 1900–1902 הפך לתלמידו של ארכיפ קוינדג'י בסנט פטרבורג, ובשנים 1902–1904 למד בסטודיו של הפרופסור ההונגרי סיימון הולוסי. ב-1906 למד באקדמיה ז׳וליאן בפריז.

אביב, 1930
ציוריו הראשונים הוצגו ב-1900 בתערוכת האקדמיה של סנט פטרבורג. החל משנת 1915 היה חבר בקבוצת "הנודדים". במהלך השנים 1906–1916 זכה שש פעמים ב"פרס קוינדז'י", ובפרס סטרוגנוב על ציורו "שוברים" שמשך תשומת לב רבה בתערוכה הבינלאומית במינכן 1913. מספר תמונותיו נקנו על ידי ממשלת רוסיה. החל משנת 1920 חי ועבד קאיגורודוב בטאלין, אסטוניה, והפך לחבר באגודת האמנות K.T.E.U. וכאן הוא גם ניהל את בית הספר הפרטי שלו לאמנויות. הוא גם שלח את תמונותיו לגרמניה - ברלין וקרלסרוהה, הולנד ואנגליה (לונדון), וגם ערך תערוכות. ציורו "חוף הים", שנרכש על ידי מכון קרנגי (ארצות הברית) זיכה אותו במדליית קרנגי ב-1939.

משנת 1939 חי קאיגורודוב בגדנסק ובפוזנן והציג מספר תערוכות פרטיות. הוא ביקר בפראג שלוש פעמים במהלך מלחמת העולם השנייה, וצייר סדרה של תמונות של העיר העתיקה.

קאיגורודוב נפטר ב-18 ביולי 1945 באוסטריה.

ניתן למצוא את תמונותיו גם בגלריה טרטיאקוב (מוסקבה), הגלריה הרוסית (סנט פטרסבורג), המוזיאון לאמנות של אסטוניה (טאלין), המכון הסלאבי (פראג) ובגלריה בלגרד. כמה עשרות מציוריו נותרו בפוזנן בינואר 1945, ואלה צצים מדי פעם בשוק האמנות הבינלאומי.

קגורודוב היה בעיקר צייר נוף במסורת הרוסית, אך גם הפיק מספר ציורי ז'אנר ודיוקנאות. הוא התמחה בנופי ים ותיאורים של מים ועננים היו האלמנטים המיוחדים שלו. 

​== קישורים חיצוניים ==

ויקישיתוף מדיה וקבצים בנושא **אנטולי קאיגורודוב** בוויקישיתוף

הערות שוליים
------------

1. ↑  Thieme-Becker Kuenstlerlexikon; Internet auction entries

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 3039 0644
* LCCN: no2013106668
* VIAF: 307446012
* WorldCat: lccn-no2013106668

 |
**עולמות** הוא כנס חובבים דו-יומי בנושאי מדע בדיוני ופנטסיה, המתקיים מדי שנה בחול המועד פסח. הכנס מאורגן על ידי האגודה הישראלית למדע בדיוני ולפנטסיה ועמותת טולקין הישראלית, ומתקיים מאז שנת 2005.

הכנס כולל פעילויות כגון בהן הרצאות, פאנלים, חידונים, סדנאות, הקרנות סרטים, הרקדות, שירה בציבור, אירועי שטיח אדום ועוד. הכניסה למרבית האירועים בכנס כרוכה בתשלום, אך ישנם אירועים חינמיים, והנחות שונות לחברי הארגונים המארגנים וגופים נוספים. בנוסף לפעילויות המסודרות, במתחם הפסטיבל יריד דוכנים נרחב.

הכנס מקיים תחרות כתיבת סיפורים קצרים בנושא הכנס.

היסטוריה
--------

הכנס הוקם בשנת 2005, כאיחוד של כנסי "אבק כוכבים" ו-"פנטסי.קון", ונוהל על ידי האגודה הישראלית למדע בדיוני ולפנטסיה, עמותת טולקין הישראלית, "סטארבייס 972" ושגרירות סאנידייל בישראל. הכנס הראשון התקיים בסינמטק תל אביב ובמתחם תיכון א' לאמנויות תל אביב. 

בשנת 2006 עבר הכנס למדיטק בחולון, ואירח את קלודיה כריסטיאן כאורחת הכבוד. בשנת 2008 התקיים הכנס בבית בארבור בתל אביב. 

בשנים 2009–2010 התקיים הכנס בבית ציוני אמריקה. בשנת 2011 חזר הכנס למתחם אשכול הפיס בתיכון א' לאמנויות. 

בשנת 2021 התארחה בכנס, באופן מקוון, הסופרת נעמי נוביק.

### רשימת הכנסים

| שנה | נושא | הערות |
| --- | --- | --- |
| 2005 | מיתולוגיה |  |
| 2006 | גורל ובחירה חופשית |  |
| 2007 | מעבר לאדם |  |
| 2008 | מלחמה ושלום |  |
| 2009 | סוף העולם |  |
| 2010 | מדעי הקסם |  |
| 2011 | זמן |  |
| 2012 | שיגעון |  |
| 2013 | מנהיגים ומורדים |  |
| 2014 | חגים וחגיגות |  |
| 2015 | עולמות |  |
| 2016 | מפגשים |  |
| 2017 | התחלות |  |
| 2018 | פרידות |  |
| 2019 | בית |  |
| 2020 | ~~משפחה~~ | בוטל עקב התפרצות נגיף הקורונה בישראל |
| 2021 | קהילה | התקיים באופן מקוון |
| 2022 | סימנים |  |
| 2023 | חיות ויצורים |  |

ראו גם
------

* פסטיבל אייקון

קישורים חיצוניים
----------------

* 

* אתר האינטרנט הרשמי של עולמות
* 

* עולמות, ברשת החברתית פייסבוק

* עולמות, ברשת החברתית אינסטגרם
* שחר קשתן, ל. ו-וינר, נ. (במאיות). (2014). **עולמות - כרוניקה של כנס ידוע מראש** [סרט].
* אתר למנויים בלבד עמית אשל, גן עדן לגיקים: בכנס קהילת המדע הבדיוני והפנטזיה, חריגות היא הנורמה, באתר הארץ, 24 באפריל 2019
**וֶטוֹבוֹ** (בבולגרית: **Ветово**) היא עיירה ומועצה אזורית בצפון מרכז בולגריה, השלישית בגודלה מבחינת כמות האוכלוסין במחוז רוסה ושוכנת 262 ק"מ מהבירה סופיה ו-40 ק"מ מבירת המחוז רוסה.

היסטוריה
--------

בתקופת הברונזה המאוחרת, במהלך המאה ה-12 לפנה"ס התיישבו באזור שבטים תראקים. באזור גם נתגלו ממצאים ארכאולוגיים מהמאה ה-5 לפנה"ס, המעידים על התיישבות מאורגנת בעידן הממלכה התראקית. צפונית מזרחית לעיירה נשתמרו שרידי מצודה ביזנטית. כ-5 קילומטרים מווטובו מצוי אתר המורשת העולמית כנסיות איבאנובו ובסביבת העיירה ממצאים נוספים מתקופת האימפריה הבולגרית השנייה. לאחר המלחמה העות'מאנית-רוסית (1877–1878) הוכלל האזור בשטח נסיכות בולגריה, מתוקף סיכומי קונגרס ברלין. במהלך מלחמת הבלקן השנייה הצטרפו בני מיעוטים רבים מהעיירה למיליציית מתנדבים בולגרית שלחמה בחזית הסרבית.

כלכלה
-----

בעיירה תחנת רכבת אחת. וטובו ממוקמת בסמיכות לכביש המהיר רוסה – וארנה המקשר את העיירה גם לעיר ראזגרד. וטובו היא מרכז תעשייה זעירה בתחום מוצרי זכוכית, פורצלן וקדרות, המיוצאים לאוסטריה, איטליה וגרמניה.

דמוגרפיה
--------

אוכלוסיית העיירה מצויה במגמת קיטון מתונה (ילודה לעומת תמותה) ובין 2004 ל-2009 ירד מספר התושבים ב-6.76%. אוכלוסיית וטובו מורכבת מאחוז גבוה של קבוצות מיעוטים ובכלל זה טורקים, צוענים וצאצאי הטטרים של קרים, זאת בנוסף לבולגרים המהווים כמחצית מכמותה.

קישורים חיצוניים
----------------

ויקישיתוף מדיה וקבצים בנושא **וטובו** בוויקישיתוף
* 

* אתר האינטרנט הרשמי של וטובו
* וטובו, ברשת החברתית פייסבוק

הערות שוליים
------------

1. ↑  ממצאים היסטוריים וארכאולוגיים בוטובו, באתר הרשות המקומית וטובו (בבולגרית).

| **רשויות מקומיות וערי מחוז רוסה שבבולגריה** |
| --- |
| 

|  |  |
| --- | --- |
| רוסה • ביאלה • וטובו • דווה מוגילי • סליבו פולה • בורובו • צנובו • איבנובו • | מחוז רוסה |

 |
|  |
| --- |
| **יש להשלים ערך זה**: בערך זה חסר תוכן מהותי. ייתכן שתמצאו פירוט בדף השיחה. |
| הנכם מוזמנים להשלים את החלקים החסרים ולהסיר הודעה זו. שקלו ליצור כותרות לפרקים הדורשים השלמה, ולהעביר את התבנית אליהם. |

איור מסוף המאה ה-18 או תחילת המאה ה-19 המתאר מסטיסו כצאצא של ספרדים ואינדיאנים
**מֶסטיסים** או **מֶסטיסוס** (בספרדית: **Mestizos**, בפורטוגזית: **Mestiços**, ביחיד **מסטיסו** וביחידה **מסטיסה**) או **מטיס** (צרפתית: **Métis**) הן קבוצות אתניות באמריקה הצפונית ואמריקה הדרומית שמוצאן מעורב – ילידי ואירופאי.

מקור המילה בלטינית: mixtus, mixticus, המציינת "ערבוב" או "התמזגות". כמונח המציין קטגוריה אנושית מקורו בספרדית, והוא הונהג תחילה באמריקה הלטינית. בשפות אירופיות נקראים כך גם בני התערובת שנקראו "צבעוניים" בתקופת הקולוניאליזם והאפרטהייד בדרום אפריקה.

משמעות המילה התרחבה ולעיתים נעשה בה שימוש רחב יותר לציון בני תערובת. למשל בפיליפינים משתמשים במילה זו לתיאורם של צאצאים של נישואי תערובת (בדרך כלל בין פיליפינים לסינים או לספרדים), וכך גם במזרח טימור (בדרך כלל הנישואים שם הם בין מקומיים לפורטוגלים).

המסטיסים מהווים את רוב האוכלוסייה בצ'ילה, בקולומביה, באקוודור, באל סלוודור, בהונדורס, במקסיקו, בניקרגואה, בפנמה, בפרגוואי ובוונצואלה. גם בבוליביה, בבליז ובפרו הם מהווים מרכיב נכבד מהאוכלוסייה, מעל 30%.נד

בקנדה, המטיסים הם אחת משלוש קבוצות של אוכלוסיית ילידים (Indigenous Peoples) שמוכרות בחוק. מקור המטיסים הוא בערבוב של אוכלוסיה ילידית ואירופאית ליצירת אומה חדשה במאה ה-19 באזור של ססקצ'ואן, מניטובה ואלברטה.

ראו גם
------

* קריאולים
* מולאטים
* מישלינג

קישורים חיצוניים
----------------

ויקישיתוף מדיה וקבצים בנושא **מסטיסים** בוויקישיתוף
* אתר המסטיסים
* מסטיסים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546750405171
* BnF: cb11976662z (data)
* LCCN: sh93008230

 |

1. ↑  Home, Métis Nation of Ontario (באנגלית אמריקאית)
2. ↑  Métis Nation of Alberta, Métis Nation of Alberta (ב־Canadian English)
3. ↑  Identity, indigenouspeoplesatlasofcanada.ca (ב־Canadian English)
**מריה דג'ומבייבנה פיניגינה** (בבלארוסית: **Мария Джумабаевна Пинигина**;‏ נולדה ב-9 בפברואר 1958) היא אתלטית סובייטית בעבר. היא אלופה אולימפית (סיאול 1988), סגנית אלופת עולם (רומא 1987) ושיאנית עולם (משנת 1988) בריצת שליחות 4x400 מטר. זוכת מדליית ארד באליפות עולם (הלסינקי 1983), אלופת אירופה באולם (1987) ופעמיים אלופת האוניברסיאדה (מקסיקו סיטי 1979 ואדמונטון 1983) בריצת 400 מטר.

ביוגרפיה
--------

פיניגינה נולדה וגדלה באיבנובקה, הרפובליקה הסובייטית הסוציאליסטית הקירגיזית, ברית המועצות בשם מריה קלצ'ונובה. היא התאמנה בקייב.

### 1979

באוניברסיאדה שנערכה במקסיקו סיטי ב-10 בספטמבר 1979 זכתה במדליית זהב בריצת 400 מטר בשיא משחקים חדש של 50.35 שניות.

### 1983

באוניברסיאדה שנערכה באדמונטון, קנדה בתחילת יולי 1983 זכתה בפעם השנייה במדליית זהב בריצת 400 מטר בתוצאה של 50.47 שניות. חודש לאחר מכן, באליפות העולם הראשונה שנערכה בהלסינקי, פינלנד בתחילת אוגוסט אותה שנה זכתה בשתי מדלית ארד בריצת 400 מטר בתוצאה של 49.19 שניות, אחרי ירמילה קרטוכווילובה שקבעה שיא עולם חדש של 47.99 שניות וטטיאנה קוצ'מבובה (48.59 שניות), שתיהן מצ'כוסלובקיה ובריצת שליחות 4x400 מטר ביחד עם ילנה קורבן, מרינה כרלמובה ואירנה בסקאקובה בתוצאה של 3:21.16 דקות, אחרי מזרח גרמניה (3:19.73 דקות) וצ'כוסלובקיה (3:20.32 דקות).

### 1986

במשחקי הרצון הטוב שנערכו במוסקבה, ברית המועצות בשנת 1986 היא זכתה במדליית כסף בריצת 400 מטר בתוצאה של 50.29 שניות, אחרי בת ארצה אולגה בריזגינה (49.96 שניות) ולפני לילי לת'רווד מארצות הברית (50.47 שניות).

### 1987

#### אלופת אירופה באולם

באליפות אירופה באולם שנערכה בליווה, צרפת ב-22 בפברואר 1987 זכתה במדליית זהב ביצת 400 מטר בתוצאה של 51.27 שניות.

באליפות העולם שנערכה ברומא, איטליה בסוף אוגוסט ותחילת ספטמבר אותה שנה זכתה במדליית כסף בריצת שליחות 4x400 מטר ביחד עם אליטה יורצ'נקו, אולגה נזרובה ואולגה בריזגינה בתוצאה של אחרי 3:19.50 דקות, אחרי מזרח גרמניה (3:18.63 דקות) ולפני ארצות הברית (3:21.04 דקות). נוסף לכך, היא סיימה במקום רביעי בריצת 400 מטר בתוצאה של 50.53 שניות.

### 1988

#### אלופה אולימפית ושיאנית עולם

באולימפיאדת סיאול זכתה במדליית זהב בריצת שליחות 4x400 מטר ביחד עם טטיאנה לדובסקאיה, אולגה נזרובה ואולגה בריזגינה בשיא עולם חדש של 3:15.17 דקות, לפני ארצות הברית עם דנין הווארד, דיאן דיקסון, ואלרי בריסקו-הוקס ופלורנס גריפית' ג'וינר (3:15.51 דקות) ומזרח גרמניה (3:18.29 דקות).

חיים אישיים
-----------

פיניגינה התחנתה עם האלוף האולימפי (מונטריאול 1976) ו-3 פעמים אלוף העולם (1975, 1977 ו-1978) בהיאבקות חופשית, פבל פיניגין(אנ').

שיאים אישיים
------------

### אצטדיון

* ריצת 400 מטר:

קישורים חיצוניים
----------------
**יגאל שילה** (6 ביולי 1937 - 14 בנובמבר 1987) היה ארכאולוג ישראלי.

ביוגרפיה
--------

נולד בחיפה. רכש את כל השכלתו האקדמית באוניברסיטה העברית בירושלים. את עבודת הדוקטורט כתב בהדרכתו של פרופסור נחמן אביגד בנושא **בניית הגזית בתקופת הברזל בארץ ישראל**. עבודה זו פורסמה מאוחר יותר כספר. 

שילה היה חבר המכון לארכאולוגיה של האוניברסיטה העברית, תחילה כמרצה בכיר ולאחר מכן כפרופסור חבר. 

במשך השנים היה חבר צוות בחפירות אחדות בניהולם של אחרים, ובהן חפירות יגאל ידין בתל מגידו (1968, 1969) וחפירות יגאל ידין בתל חצור (1968). בחצור ניהל את חפירת מפעל המים התת-קרקעי מתקופת הברזל השנייה. 

חפירתו העצמאית הגדולה הייתה זו שערך בעיר דוד בירושלים, בין השנים 1985-1978. חפירה זו הביאה לו מוניטין רב הן בשל ממצאי החפירה (בעיקר קבוצת הבולות מתקופת הברזל השנייה, הנושאות שמות באלפבית עברי עתיק), והן בגלל עימות שפרץ בעקבותיה עם אגודת אתרא קדישא. עימות זה שהגיע לפסים אלימים ביותר נסב על השאלה אם היו באתר קברי יהודים והתרכז בשטח חפירות G שבראש המדרון המזרחי של הגבעה. נדרשה התערבותו של בית המשפט העליון כדי לאפשר את המשך החפירות. המתנגדים הפגינו נגדו וכן נערך נגדו טקס פולסא דנורא.

כמה שנים לאחר מכן חלה שילה בסרטן העצמות, ונפטר כעבור שנתיים בירושלים, בגיל 50. הוא הובא לקבורה בהר המנוחות בירושלים.

יגאל שילה היה חתן "פרס ירושלים לארכאולוגיה". 

בגבעת רם שבמערב ירושלים, בצומת בו פוגש רחוב אליעזר קפלן את שדרות וולפסון, מוצבת אנדרטה לזכרו.

מפרסומיו
--------

* **חפירות עיר דוד** (קדם 19), האוניברסיטה העברית, ירושלים, 1984
* **מפעלי מים תת-קרקעיים בתקופת הברזל**, האדריכלות בארץ ישראל בימי קדם, החברה לחקירת ארץ ישראל ועתיקותיה, ירושלים, 1987

* **The Proto-Aeolic Capital and Israelite Ashlar Masonry**, Qedem 11, Hebrew University, Jerusalem, 1979

קישורים חיצוניים
----------------

* יגאל שילה (1937-1987), דף שער בספרייה הלאומית
* לאה ענבל, השבועות האחרונים של יגאל שילה, כותרת ראשית, 2 בדצמבר 1987
* Yigal Shiloh, Israeli Archeologist - כתבה לזכרו בניו יורק טיימס, 19 בנובמבר 1987

הערות שוליים
------------

1. ↑  בג"ץ 512/81 המכון לארכאולוגיה נ' שר החינוך והתרבות,
2. ↑  המצבה ומקום הקבר של יגאל שילה, באתר "פרויקט גלעד"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007268018905171
* BIBSYS: 90556248
* BnF: cb16259171b (data)
* GND: 1089164416
* ISNI: 0000 0001 2127 0921
* LCCN: n82134079
* NTA: 070798850
* SUDOC: 127872191
* ULAN: 500212686
* VIAF: 33350377
* WorldCat: lccn-n82134079

 |
**בנות עירוני מודיעין** היא קבוצת כדורגל נשים וחלק ממועדון עירוני מודיעין, שיחקה בליגה הלאומית והייתה אמורה לשחק בליגת העל בכדורגל נשים החל מעונת 2021/2022 אך לא עברה את הבקרה התקציבית של ההתאחדות. הקבוצה נוסדה בשנת 2015 כקבוצת מאמא רגל ומשנת 2019 הפכה לקבוצת כדורגל רגילה שהצליחה לעלות תוך שתי עונות לליגת העל אך לא מימשה את הצלחתה ופעילותה הופסקה. המועדון מפעיל גם קבוצת נערות וילדות.

כקבוצת מאמא רגל
---------------

הקבוצה הוקמה במודיעין בשנת 2015 והצטרפה לליגת מאמא רגל של ההתאחדות לכדורגל שהייתה הליגה השלישית לנשים והוגדרה כליגה בפיתוח. בליגה זו שיחקו בתקופה זו על חצי מגרש, לרוחב, 8 שחקניות לכל קבוצה וללא הגבלת חילופים. כבר בעונתה השנייה הצליחה הקבוצה לסיים ראשונה בליגה ולזכות באליפות. בשנה הבאה סיימה מקום השני. בשנים אלו, בגלל מיעוט בקבוצות, הצטרפות לליגה הלאומית הייתה תלויה בהחלטת הקבוצה להפוך לקבוצת כדורגל רגילה וברישום לליגה אך הקבוצה החליטה להמתין עם צעד כזה ונשארה לשחק בליגת מאמא רגל. בשנה שלאחר מכן, בעונת 2018/2019, סיימה הקבוצה במקום השלישי אך החליטה שבעונה הבאה תצטרף לליגה הלאומית כקבוצה מן המניין. בעונת 2019/2020 החליטה ההתאחדות לכדורגל להפוך גם את הליגה הארצית לליגת כדורגל רגילה ורשמה את קבוצת בנות מודיעין בליגה זו. הקבוצה ערערה על ההחלטה וביקשה להצטרף ישר לליגה הלאומית אך לאחר מאבק משפטי ודחייה של פתיחת הליגה נדחתה בקשתה.

בליגות הכדורגל הסדירות
----------------------

כבר בעונתה הראשונה, עונת 2019/2020 בליגה הארצית המתחדשת, הצליחה הקבוצה להפגין דומיננטיות ושמרה לאורך העונה על מיקומה בצמרת. בעקבות התפרצות נגיף הקורונה בישראל והפסקת עונת המשחקים, הוחלט שהקבוצה, שהייתה ממוקמת שנייה, תעלה בעונה הבאה לליגה הלאומית.

כבר בעונתה הראשונה בליגה הלאומית, עונת 2020/2021, זכתה הקבוצה להצלחה והבטיחה במחזור הסיום את המקום השני ועליה לליגת העל. למרות זאת, לקראת פתיחת העונה התברר שהקבוצה לא עברה בבקרה התקציבית והיא הורדה חזרה לליגה הלאומית. בפועל, הקבוצה הפסיקה את פעילותה ולא הצטרפה לליגה בעונת 2021/2022.

תארים
-----

* **אליפות הליגה הארצית**: 1
	+ 2016/2017

קישורים חיצוניים
----------------

* 

* בנות עירוני מודיעין באתר ההתאחדות לכדורגל בישראל
* שי אלבלינג, כובשות השערים: כך עלתה עירוני מודיעין לליגת העל לכדורגל נשים, באתר mynet מודיעין, 4 ביוני 2021

הערות שוליים
------------

1. ↑  עירוני נשים - אלופת הליגה בכדורגל באתר מודיעין סיטי 5/6/2017
2. ↑  - אז איפה הן, הבחורות ההן? באתר מודיעין ניוז 6/9/2017
3. ↑  עדי שרי – מייסדת קבוצת הכדורגל נשים עירוני מודיעין בדרך להיות מאמנת באתר כל העיר מודיעין 5/2/2018
4. ↑  דרמה במשחקי ההכרעה של הליגה הארצית לנשים בכדורגל: מודיעין במקום השני באתר כל העיר מודיעין 9/6/2018
5. ↑  שמעון אלבז, שלוש שעות לפני שריקת הפתיחה: ליגת הנשים שוב נדחתה, באתר ynet, 18 בנובמבר 2019
6. ↑  בית משפט העליון קיבל את ערעור ההתאחדות וקבע שעירוני מודיעין תישאר בליגה הארצית – הליגות יפתחו בשבוע הבא באתר JSport 25/11/2019
7. ↑  אלופות: קבוצת הנשים של עירוני מודיעין עלתה לליגה הלאומית באתר כל העיר מודיעין 2/6/2020
8. ↑  מיקי שורץ, בפעם הראשונה בתולדותיה: עירוני מודיעין עלתה לליגת העל, באתר ynet, 26 במאי 2021
9. ↑  עשתה היסטוריה: עירוני מודיעין עלתה לליגת העל, באתר ONE‏, 26 במאי 2021
10. ↑  מיקי שוורץ, בגלל תקציב: קבוצת הנשים של מודיעין בכדורגל לא תשחק בליגת העל, באתר ynet, 25 באוגוסט 2021
**קשר משפחתי** הייתה תוכנית יעץ בנושאי משפחה ונפש ששודרה בטלוויזיה החינוכית הישראלית בין השנים 1986-1991 ומנתה 784 פרקים. 

התוכנית החלה כתוכנית לייעוץ משפחתי, כשהיועץ באולפן מקבל לפגישה אדם או משפחה עם בעיות מתחום ההורות. 

לאחר שתי העונות הראשונות, הוחלט לעשות שימוש במשחק תפקידים להמחזת מקרים שהגיעו למערכת מטעמי חיסיון וצנעת הפרט כאשר השחקנים גם ממחיזים את המקרים וגם משתתפים בראיון הטיפולי. בין השחקנים שהשתתפו בתוכנית במהלך שנותיה היו: גילת אנקורי, דבורה קידר, עודד תאומי, אריאל פורמן, יהודה פוקס, נמרוד רשף, מושיק טימור, עדנה פלידל וניקי גולדשטיין.

בין מגישי התוכנית, שהיו מטפלים מקצועיים, ניתן למצוא את, זיוית אברמסון, בתיה ברק, אהרלה גבאי, נעמי מור, פרידה דניאלי, ד"ר דוד גרין וחיה יוסף. אחד המנחים, יוסי זיידר, הורשע בשנת ב-2005 בעבירות מין. מנחה נוסף, אחי יותם, הואשם לאחר מותו בעבירות מין.

את מילות הפתיח שהיה מזוהה עם התוכנית לאורך עונות שידורה כתב אהוד מנור וביצע והלחין רוני ידידיה.

קשר זה סוויז
------------

בשנת 1994 שודרו מספר פרקים בשם "קשר זה סוויז" המעודדים קשרים חברתיים בין ישראלים וותיקים לבין העולים החדשים מברית המועצות לשעבר. הפרקים כללו משחקי תפקידים בהם נערים מזמינים את חבריהם העולים אל ביתם, או שהעולים מזמינים את הוותיקים.

קישורים חיצוניים
----------------

* "קשר משפחתי", במיזם "אישים" לתיעוד היצירה הישראלית
* קשר משפחתי, באתר הטלוויזיה החינוכית הישראלית
"**מי הבוס?**" (באנגלית: **?Who's the Boss**) הייתה קומדיית מצבים אמריקאית אשר שודרה ברשת ABC בין השנים 1984–1992. בסדרה כיכבו טוני דנזה, ג'ודית לייט, אליסה מילאנו, דני פינטאורו וקתרין הלמונד.

בישראל, שודרה הסדרה כל מוצאי שבת בערוץ הראשון, החל מאמצע שנות ה-80, וזכתה לפופולריות רבה. מאוחר יותר שודרה בערוץ 2 ובשידורים חוזרים בערוץ הילדים.

בשנת 2020 הוכרז כי מתוכננת סדרת המשך לסדרה המקורית.

רקע והיסטוריה
-------------

בשנות ה-80 נשים רבות יצאו לעבוד והפכו ל"נשות קריירה" במקום עקרות בית וכך נוצרה, בעיקר בארצות הברית, מציאות חברתית חדשה. בתקופה זו, קומדיות מצבים חדשות המתבססות על נושא חדש ומקורי זה צצו כפטריות אחרי הגשם. אנשי רשת ABC שחיפשו רעיון חדש לסדרה, מצאו לנכון ליצור סיטואציה משפחתית יוצאת דופן שבמרכזה אשה מצליחה וגבר נאה המועסק כעובד משק הבית הדואג לתחזוקתו ולגידול הילדים.

עלילת הסדרה
-----------

האלמן אנתוני מורטון "טוני" מיסלי (מגולם על ידי טוני דנזה) הוא שחקן כדור בסיס לשעבר של סנט לואיס קרדינלס אשר נאלץ לפרוש עקב פציעה בכתף. טוני מחליט לעזוב את ברוקלין על מנת למצוא סביבה טובה יותר עבור בתו הקטנה, סמנתה (מגולמת על ידי אליסה מילאנו). בסופו של דבר הוא מחליט לעבוד בעיירה היוקרתית פיירפילד שבקונטיקט כסוכן בית עבור אנג'לה באוור (מגולמת על ידי ג'ודית לייט), אשת קריירה גרושה ואמו של ג'ונתן (מגולם על ידי דני פינטאורו), ילד מפונק אותו גידלה לבדה. מיסלי עובר להתגורר בביתה של באוור יחד עם בתו. דמותה של מונה (מגולמת על ידי קתרין הלמונד), אמה של אנג'לה, הייתה יוצאת דופן בתוך המסגרת הזו אך הייתה דמות מפתח בעלילת הסדרה והוסיפה לה פיקנטריה רבה שכן הייתה פעלתנית, חצופה, דעתנית וחומדת גברים, החיה את הרגע והייתה ההפך הגמור מבתה אנג'לה. מונה יצאה באופן קבוע עם גברים שונים שבלט ביניהם מחזר עשיר במיוחד אותו גילם לזלי נילסן כתפקיד אורח במשך מספר פרקים. המצב המורכב בבית ומערכות היחסים הבלתי שגרתיות בין הדמויות היוו סיפור מסגרת אידיאלי לקומדיית המצבים אשר זכתה בתקופתה להצלחה רבה.

שם התוכנית התייחס להיפוך התפקידים הברור של שתי הדמויות הראשיות בתוכנית - האשה היא אשת קריירה מצליחה, בעוד שהגבר מועסק כעובד משק הבית הדואג לתחזוקתו ולגידול הילדים.

עיקר העלילה בסדרה סבבה סביב מערכת היחסים המורכבת בין אנג'לה וטוני שהתפתחה בהמשך גם למערכת יחסים רומנטית. הניגוד בין טוני הקליל והספונטני לבין אנג'לה המאופקת הוביל למשיכה ההדדית בין השניים. על אף שהייתה קיימת משיכה בין השניים עוד מן ההתחלה, לאורך רוב עונות הסדרה הם שמרו על יחסי ידידות בלבד ונהגו לצאת עם אחרים. לבסוף בתחילת העונה השמינית, טוני ואנג'לה מביעים את אהבתם זה לזה.

בנוסף, טוני הפך לאורך הסדרה לדמות האב שהייתה חסרה לג'ונתן, בעוד שאנג'לה (ואף מונה) הפכה לדמות האם שהייתה חסרה לסמנתה. כספורטאי לשעבר וגבר קשוח, השפיע טוני על הילד ג'ונתן שגדל עד הגעתו כילד מפונק למדי. במהלך עונות הסדרה, עם התבגרות שני הילדים שהיו בעצמם שני הפכים, נוסף רובד זה לעלילה ובעיקר התבגרותה של סמנתה הפכה נושא מרכזי בסדרה.

קישורים חיצוניים
----------------

* "מי הבוס?", במסד הנתונים הקולנועיים IMDb (באנגלית)
* "מי הבוס?", באתר Metacritic (באנגלית)
* "מי הבוס?", במסד הנתונים הקולנועיים KinoPoisk (ברוסית)
* האתר הרשמי של הסדרה
* סמדר שילוני, שנים חיכינו לנשיקה בין טוני לאנג'לה: בחזרה ל"מי הבוס?", 31 במרץ 2017, באתר ynet

הערות שוליים
------------

1. ↑  אחרי 28 שנה: "מי הבוס?" חוזרת עם טוני דנזה ואליסה מילאנו, באתר ynet
**ויקטוריה מרגרטה סנדל סוונסון** (באנגלית: **Victoria Margareta Sandell Svensson**;‏ נולדה ב-18 במאי 1977) היא כדורגלנית עבר שוודית ששיחקה בעמדת החלוצה. סוונסון, שכבשה 68 שערים ב-166 משחקים בנבחרת שוודיה, נחשבת לאחת מהכדורגלניות השוודיות הטובות ביותר אי פעם.

קריירה
------

ויקטוריה סוונסון נולדה בעיר בוראס שבדרום שוודיה והחלה את הקריירה הבוגרת שלה כבר כשהייתה בת 14. ב-1992, היא עברה לשחק בקבוצת ייטקס מהעיר גטבורג שבאותן שנים נחשבה לאחת מהקבוצות הטובות בליגת העל השוודית. שנתיים לאחר מכן, ב-1996, ערכה את הופעת הבכורה שלה בנבחרת שוודיה. סוונסון וחברתה לחוד השוודי, האנה יונגברי, נחשבו לאחד מצמדי החלוצות הטובים בעולם, כשהן חולקות ביניהן 140 שערים בינלאומיים (72 לליונברג ו-68 לסוונסון).

לאחר חמש עונות בייטקס, עברה סוונסון לקבוצת אלבכה ששיחקה בפרברי סטוקהולם. באותה שנה, סיימה סוונסון כמלכת השערים של הליגה (32 שערים) ואף זכתה בפרס כדורגלנית השנה בשוודיה. שנה לאחר מכן, התאחדה אלבכה עם יורגורדן והקבוצה הפכה לאחת מהקבוצות החזקות בשוודיה. ב-2001, זכתה סוונסון בפעם השנייה בתואר מלכת השערים של הליגה, ונסעה בקיץ עם נבחרתה לאליפות אירופה שנערכה בגרמניה. שוודיה צלחה את שלב הבתים של הטורניר והצליחה להעפיל עד לגמר, שם הפסידה 1-0 לנבחרת גרמניה.

שנתיים לאחר מכן, במסגרת הגביע העולמי, היא כבשה שלושה שערים, והצליחה להוביל את שוודיה עד לזכייה במקום השני בטורניר (דירוג השיא של הנבחרת). בסיום הטורניר, היא זכתה בפרס כדור הכסף ואף נבחרה ככדורגלנית השנה בשוודיה בפעם השנייה. באותה שנה ובשנה שאחריה, היא זכתה עם יורגורדן בשתי אליפויות שוודיה ופעם אחת בגביע המדינה. בעקבות יכולותיה הגבוהות, קיבלה סוונסון הצעה מפתיעה מנשיא קבוצת כדורגל הגברים האיטלקית, פרוג'ה, להצטרף אליו ולחתום בקבוצה. סוונסון וליונברג (שגם היא זכתה להצעה דומה), דחו את העסקה מחשש ל"תעלול שיווקי".

ב-2005, היא הובילה את יורגורדן עד לגמר גביע אופ"א (הישג השיא של הקבוצה), שם נעצרה הקבוצה על ידי טורבינה פוטסדאם הגרמנית. באותה שנה היא השתתפה עם הנבחרת באליפות אירופה שנערכה באנגליה, והגיעה איתה עד לחצי הגמר. ב-16 ביוני 2007, במשחק נגד רומניה, כבשה סוונסון חמישה שערים ובכך קבעה את שיא השערים של שחקנית שוודית במשחק אחד.

מיד אחרי הדחתה של שוודיה ברבע גמר אליפות אירופה ב-2009, הודיעה סוונסון על פרישה מכדורגל מקצועני.

קישורים חיצוניים
----------------

ויקישיתוף מדיה וקבצים בנושא **ויקטוריה סוונסון** בוויקישיתוף

* פרופיל, באתר Soccerdonna (בגרמנית)
* פרופיל, באתר Soccerway
* פרופיל, באתר WorldFootball.net

הערות שוליים
------------

1. ↑  ‏ נשיא פרוג'יה: נצרף שחקנית לקבוצת הגברים, באתר ynet, 17 בספטמבר 2003
**וואלה! שופס** הוא אתר סחר אלקטרוני המשמש לרכישת מוצרים ושירותים שונים אונליין. האתר בבעלות משפחת לבנת (באמצעות החזקתה בחברת תקשוב). האתר מציע 28 קטגוריות מסחר ביניהן: מוצרי חשמל, סמארטפונים וטלפונים ניידים, מוצרים לבעלי חיים, אופנה, הנעלה, ריהוט, אלקטרוניקה וכדומה. האתר פותח ומופעל על ידי חברת שופמיינד בע"מ.

רקע והקמת האתר
--------------

החברה הוקמה בסוף שנת 1999 כמיזם משותף של חברת וואלה! תקשורת ובית התוכנה קומרסמיינד ונרשמה כחברה על ידי אורי נדלר ששימש כמנכ"ל החברה הראשון. האתר עלה לאוויר באוגוסט 2000 ובשנת 2004 הפך לאחד מאתרי המסחר האלקטרוני המובילים בישראל. בשנת 2003 הוקם אתר וואלה!טורס, המשמש כסוכנות נסיעות אינטרנטית, בשותפות עם חברת איסתא. 

בשנת 2006 השיקה החברה עוד 2 אתרים, וואלה!Buy, זירת מסחר חופשית בדומה ל-eBay ווואלה!Pay, אתר המאפשר סליקת תשלומים במודל PayPal. בשנת 2011 השיקה החברה את אתר עיצוב אלבומי התמונות ומוצרי הדפוס האישיים - וואלה!פרינט, שמאפשר עיצוב אלבומי תמונות ולוחות שנה ללא צורך בהורדת תוכנה.

באוגוסט 2018 נמכר האתר לבעלותה המלאה של משפחת לבנת.

בספטמבר 2023 נרכשה וואלה! שופס על ידי קבוצת היי ביז המפעילה את מועדון הצרכנות הייטקזון.

שירותים עיקריים
---------------

וואלה! שופס מאפשרת רכישה מקוונת של מוצרים ושירותים הן במכירה ישירה באתר והן על ידי רכישת קופונים למימוש בחנויות.
בשנת 2006 הכריזה החברה על אמנת השירות שלה, מתוך הבנה שהגולש הישראלי סובל מבעיית אמון בכל הקשור לאתרי מסחר אלקטרוניים. אמנת השירות כללה: ערבות לכספי הלקוחות, התחייבות למסחר הוגן וגילוי נאות וקניה מאובטחת תוך שמירה על הפרטיות.

במהלך 2015 השיקה החברה את **אפליקציית mobipic** - אפליקציה המאפשרת יצירת אלבום דיגיטלי או לוח שנה ישירות מהסמארטפון.

קישורים חיצוניים
----------------

* 

* אתר האינטרנט הרשמי של וואלה! שופס
* רועי גולדנברג, ‏וואלה שופס: הקנייה הממוצעת מהטאבלט גבוהה ב-60% מהמחשב, באתר גלובס, 14 בינואר 2014
* אתר למנויים בלבד אמיתי זיו, וואלה שופס מתחילה למכור מזון וציוד נלווה לחיות, באתר TheMarker‏, 16 ביוני 2013
* Nexter, אתרי הקניות הטובים בישראל, באתר , 5 בספטמבר 2009

הערות שוליים
------------

1. ↑  יעל גאוני, ‏גידול של 25% במחזור המכירות של וואלה!שופס - ל-270 מיליון שקל, באתר גלובס, 14 בדצמבר 2004
2. ↑  עודד ירון‏, וואלה!שופס משיקה רשמית את וואלה!ביי, באתר וואלה!‏, 23 במרץ 2006
3. ↑  גולן חזני, משפחת לבנת קונה בעלות מלאה בוואלה שופס, באתר כלכליסט, 16 באוגוסט 2018
4. ↑  אורנה יפת, מפעילת מועדון הצרכנות הייטקזון רוכשת את וואלה שופס בכ-20 מיליון שקל, באתר כלכליסט, 29 בספטמבר 2023
5. ↑  ערן טל, האם אתרי המסחר סוף סוף מגלים אחריות?, באתר ynet, ‏21 בנובמבר 2005
6. ↑  אריק שיינר, ‏האפליקציה שתצעק עליכם אם לא תעמדו במשימות, באתר ‏מאקו‏, ‏18 ביוני 2015
**נערת המחר** (באנגלית: **The Girl from Tomorrow**) היא סדרת טלוויזיה אוסטרלית לילדים, בת 24 פרקים שהופקה לטלוויזיה ב-1992. בישראל הסדרה שודרה בערוץ הראשון בתחילת שנות התשעים.

עלילה
-----

"כמוסת הזמן"
בשנת 3000 הגזע האנושי הגיע סוף סוף לאחר מלחמות רבות למצב של אוטופיה מבחינת התרבות האנושית אשר משגשגת, בעלת אמצעים טכנולוגים מתקדמים והחברה שוחרת שלום. האתגר העיקרי אשר עומד בפני הגזע האנושי הוא לשקם מחדש את כדור הארץ בעקבות ההרס הרב שהותיר "האסון הגדול" - אירוע קטסטרופי שהתרחש בשנת 2500 וכמעט השמיד את כל כדור הארץ. כדי לחקור את הסיבות שהובילו לאירוע קטסטרופי זה, מדען בשם ברונו יצר מכונת זמן בשם "כמוסת הזמן" ובחר באישה בשם טוליסטה להיות שפן הניסיונות של המכונה ולחזור לשנת 2500 על מנת לחקור את האסון הגדול.

כאשר כמוסת הזמן חוזרת חזרה (מיד לאחר שעזבה), טוליסטה מוחזקת כבת ערובה על ידי סילברת'ורן, פושע משנת 2500 אשר מתכוון לכבוש את העתיד. סילברת'ורן מבין כי על אף שבשנת 3000 אין לאף אחד כלי נשק, הנשק שלו לא מסוגל בפני מכשיר מתקדם בשם "מתמר" אותו מרכיבים כל תושבי העתיד על ראשם ובעזרתו הם מסוגלים להזיז חפצים ולרפא באופן טלפתי.

סילברת'ורן מצליח לקחת את תלמידתה הצעירה של טוליסטה, אלאנה, כבת ערובה אל תוך מכונת הזמן והוא חוזר לעבר, שם הוא מקווה שיהיה לו סיכוי יותר טוב. הם מגיעים לשנת 1990. אלאנה מצליחה לברוח ומתיידדת עם נערה בשם ג'ני, שעוזרת לה להסתגל לחיים בזמן ובתקופה שאינם מוכרים לה, ולאתר את "כמוסת הזמן" על מנת שהיא תוכל לחזור לעתיד ולא תישאר תקועה בעבר.

לאחר שחשבו בתחילה כי כמוסת הזמן הושמדה, ג'ני ואלאנה מגלות כי היא בידי סילברת'ורן, אשר צבר כוח וממון רב בעזרת הידע אשר מצוי במאגר הנתונים של כמוסת הזמן, ולכן הוא לא יתן לאלאנה להשתמש בכמוסת הזמן כדי לחזור לעתיד. אלאנה וג'ני מגבשות תוכנית אשר נועדה להשיג את כמוסת הזמן חזרה כדי לטרפד את תוכניותיו של סילברת'ורן, על מנת שאלאנה תוכל לחזור הביתה.

קישורים חיצוניים
----------------

* "נערת המחר", במסד הנתונים הקולנועיים IMDb (באנגלית)
* "נערת המחר", במסד הנתונים הקולנועיים KinoPoisk (ברוסית)
**הפועל ראשון לציון** הוא מועדון כדורסל נשים ישראלי מהעיר ראשון לציון, המשחק בליגת העל.

הפועל ראשון היא אגודה צעירה, אשר שמה לה למטרה להיות אגודה מפוארת בכדורסל הנשים. כדי להשיג את המטרה, מלבד קבוצת הנשים הראשונה אשר נמצאת בליגה הבכירה, פתחה ב-2010 האגודה 8 מרכזים של בית ספר לכדורסל. 
בנוסף קיימת באגודה מחלקת נערות, עם קבוצות נערות א', נערות ב' וילדות ו-4 קבוצות נשים ארצית. בסה"כ פעילות באגודה כ-300 בנות בכל הגילאים.

הקבוצה הוקמה בשנת 2004 ובשלוש השנים בליגה הארצית הייתה רחוקה משחק אחד מלהעפיל ללאומית. 
בסופו של דבר, לקראת תום הפגרה ולאחר ש"הפועל מטה יהודה" ויתרו על העלייה, הועלתה הקבוצה ללאומית. 

בליגה הלאומית שיחקה הקבוצה במשך שלוש עונות. ובעונת 2009/10 הפסידה בסדרת הגמר להפועל מעגן מיכאל 2-1, ונשארה בלאומית. בתום העונה, בדומה לעליית הליגה הקודמת, הוקפצה הקבוצה לליגת העל במקומה של אס"א ירושלים, שויתרה על השתתפותה בליגה.

בקיץ 2010, אחרי 4 שנים נפרדה הקבוצה מאפי בינשטוק, המאמן שהעלה את הקבוצה מהליגה הארצית, עד ההתמודדות על העלייה לליגת העל. במקומו הוחתמה בקבוצה מאמנת נבחרת הנערות שירה העליון, לה הייתה זו התנסות ראשונה באימון קבוצת נשים.

את עונת 2010/11 סיימה הפועל ראשון לציון במקום החמישי בליגת העל לנשים. את עונת 2011/12 סיימה הקבוצה במקום השביעי באותה הליגה.

עונת 2012/13 נפתחה בראשון לציון עם 6 הפסדים רצופים. בהמשך העונה הקבוצה התאוששה, החתימה את השחקנית ה-WNBA ריקוואנה וויליאמס, ניצחה 8 משחקים וסיימה את העונה במקום השישי (המקום הראשון בבית התחתון).

את עונת 2013/14 פתחה הפועל ראשון לציון עם 8 שחקניות בלבד. לאחר רצף הפסדים בפתיחת העונה, החליפה הקבוצה 2 מהשחקניות הזרות והחתימה שתי שחקניות חיזוק ישראליות. הקבוצה העפילה בסוף העונה הרגילה לבית העליון של הפלייאוף וסיימה את העונה במקום החמישי. 
לקראת עונת 2014/15, התאחדה מחלקת הנערות של הפועל ראשון לציון עם מחלקת הנערות של מכבי ראשון לציון (כדורסל).

שחקניות הקבוצה (2015/16)
------------------------

* קטיה אברמזון
* קרן נחמה
* אופיר לביא
* אשלי שילדס
* ג'ניפר אוניל
* קאריזמה פן
* הדר לוי
* עדן פורת

### צוות ניהולי ומקצועי

* יו"ר הקבוצה - רועי סבג
* מנהל קבוצה - דורית אהרון, רמי סבג

תארים והישגים
-------------

* **גביע המדינה**:
	+ זכייה (1): 2021/2022

קישורים חיצוניים
----------------

* הפועל ראשון לציון החליטה: ליגת העל
* פרופיל הקבוצה באתר מנהלת הליגה

הערות שוליים
------------

1. ↑  רענן וייס, הפועל ראשל"צ הובסה בידי אליצור רמלה, באתר ynet, 6 בפברואר 2011
2. ↑  טבלת ליגת העל נשים 2012/13 (ארכיון)
3. ↑  משתבחת: הפועל ראשל"צ מתכוננת לעונה החדשה

| ליגת העל בכדורסל נשים - עונת 2023/2024 |
| --- |
| 

|  |
| --- |
| מכבי בנות אשדוד • א.ס. רמת השרון • אליצור חולון • מכבי עירוני רמת גן • הפועל ראשון לציוןהפועל פתח תקווה • אליצור נווה דוד רמלה • מכבי חיפה • אס"א ירושלים • הפועל לב ירושלים |

 |
**מלכת המדבר** (באנגלית: **Queen of the Desert**) הוא סרט קולנוע אמריקאי מ-2015 אשר ביים וכתב ורנר הרצוג ומבוסס על סיפורה האמיתי של גרטרוד בל, שהייתה סופרת, ארכאולוגית, חוקרת, פוליטיקאית וקרטוגרפית. הוא מתאר את חייה בסדר כרונולוגי החל משנות העשרים שלה עד מותה.

צילומי הסרט התקיימו מדצמבר 2013 עד מרץ 2014 במרוקו, ירדן ואנגליה.

תקציר העלילה
------------

הסרט מתאר את חייה של גרטרוד בל, צעירה משכילה במאה ה-19 של אנגליה. היא איננה מצליחה למצוא לעצמה שידוך ראוי למעמדה ולהשכלתה ולכן נוסעת אל טהראן כחלק ממסע למציאת אהבה ולהמשך מחקרה בתחום המזרח התיכון. במהלך שהותה באזור, מנהלת רומן טרגי עם דיפלומט בריטי מכור להימורים. לאחר אכזבתה וכישלון מערכת יחסים זו, היא מחליטה לזנוח את חייה האישיים ולהתמקד בחקר המזרח. על רקע התקופה המורכבת בה התנהלו אירועים היסטוריים חשובים ומשני מציאות, בל חווה התאהבות ומערכת יחסים נוספת, על רקע אירועים היסטוריים שונים ותהליכים פוליטיים וחברתיים רבים, להם הייתה שותפה. עלילת הסרט מתרחשת על רקע האימפריה העות'מאנית ונופיה המדבריים. בזמן מחקרה של בל באזור, פורצת מלחמת העולם הראשונה. בל נחשבת לאישיות מרכזית אשר השפיעה על המרד הערבי שהתרחש במהלך המלחמה והיא מוצאת את עצמה בשיאם של הליכי קביעת הגבולות של מדינות המזרח התיכון, שקבעו גם את ההיסטוריה של האזור מאז ועד היום.

שחקנים
------

* ניקול קידמן - **גרטרוד בל**
* רוברט פטינסון - **לורנס**
* ג'יימס פרנקו - **הנרי**
* דמיאן לואיס - **צ'ארלס**
* הולי ארל - **פלורנס**
* ג'יי אבדו - **פאטוח**
* מארק לואיס ג'ונס - **פרנק**
* ג'ני אגאטר - **פלורנס בל**
* דייוויד קלדר - **יו בל**
* כריסטופר פולפורד - **וינסטון צ'רצ'יל**
* בת' גודארד - **האנט**
* ג'ון ווארק - **ארנולד**

הפצת הסרט
---------

בכורת הסרט התקיימה בפברואר 2015 במסגרת פסטיבל הסרטים מספר 65 של ברלין. לאחר מכן הוצג בתיאטרון בגרמניה ב-3 בספטמבר 2015. בנובמבר 2015 הוקרן בפסטיבל AFI. בסתיו 2015 חברת אטלס רכשה את זכויות ההפצה של הסרט, לאחר מכן באביב 2017 זכויות ההפצה היו שייכות לחברות IFC Films.

הטריילר הראשון הרשמי פורסם ב-13 ביוני 2015, השני יצא לאור חודש לאחר מכן.

ביקורות
-------

הסרט קיבל בעיקר ביקורות שליליות מהמבקרים. בביקורת של אתר ynet כינו את הסרט "שממון ושעמומון", הוסיפו לומר כי מדובר בדרמה מיושנת, דביקה, שגרתית ומשעממת.

לעומת הביקורות על הסרט, הופעותיהם של קידמן, פטינסון, פרנקו ולואיס שובחו על ידי המבקרים והגולשים.

ראו גם
------

* גרטרוד בל

קישורים חיצוניים
----------------

* 

* אתר האינטרנט הרשמי של מלכת המדבר

* "מלכת המדבר", במסד הנתונים הקולנועיים IMDb (באנגלית)

* "מלכת המדבר", באתר AllMovie (באנגלית)

* "מלכת המדבר", באתר Rotten Tomatoes (באנגלית)

* "מלכת המדבר", באתר Box Office Mojo (באנגלית)

* "מלכת המדבר", באתר Metacritic (באנגלית)

* "מלכת המדבר", באתר אידיבי

* "מלכת המדבר", באתר Hulu סרטים (באנגלית)

* "מלכת המדבר", במסד הנתונים הקולנועיים KinoPoisk (ברוסית)
* כתבתה של דנה קסלר באתר מעריב, יולי 2016.
* "מלכת המדבר" : שממון ושעמומון", כתבה באתר ynet. אמיר בוגן, יולי 2016.
* "פורצות דרך - הנשים ששינו את פני הארכאולוגיה", ידין רומן, באתר פוליטיקלי קוראת, נובמבר 2016.
* פרויקט גרטרוד בל (באנגלית).

הערות שוליים
------------

1. ↑  דודו בן צור, מידע על חייה של גרטרוד בל, באתר ynet
2. ↑  אתר הבית של AFI
3. ↑  אמיר בוגן, ביקורת, באתר ynet, 13 ביולי 2016
**שי נחייסי** (נולד ב-21 בינואר 1984) הוא זמר-יוצר, מלחין ומבצע ישראלי.

ביוגרפיה
--------

נחייסי נולד וגדל בנתניה, בשכונת קריית נורדאו. אימו במקור מבית דתי ואביו ממשפחה חילונית, מה שיצר מורכבות גם בנוגע לבחירת מוסדות החינוך והתחביבים שלו כילד. כילד שהה הרבה בביתם של סבו וסבתו שעלו לישראל מתוניס וחוו קשיי קליטה רבים. כילד התחנך במסגרות דתיות ולמד בישיבה תיכונית דתית תורנית ולאחר מכן במכינה קדם צבאית דתית אך גם שיחק כדורגל בקבוצות שונות: מכבי נתניה ובית"ר טוברוק בתפקיד קשר התקפי.

נחייסי מתאר בילדותו מציאות כלכלית קשה שהובילה בסופו של דבר לגירושים של הוריו כשהיה בן 12.

כבר בגיל צעיר מאוד פיתח את המוזיקה כתחביב, וכילד התאמן בנגינה על כינור ובהמשך ניגן בגיטרה.

לאחר סיום השירות בצה"ל ביחידת 8200, נסע נחייסי עם חבר לטיול בדרום אמריקה. הוא לקח עימו את הגיטרה והחל לנגן במקומות שונים ברחבי דרום אמריקה עם אמנים מקומיים במדינות מקסיקו, קובה גוואטמלה ועוד. כך לטענתו התחיל את הקריירה שלו.

כיום מתגורר ביפו עם אשתו וביתו.

קריירה במוזיקה
--------------

הסגנון המוזיקלי של נחייסי משלב בין מזרח ומערב ובין רוק – פופ למוזיקת נשמה. ההשפעות למוזיקה שלו מגוונות: החל מרוק כבד, ועד מוזיקה מזרחית ישראלית.

טרם יציאת אלבום הבכורה שלו הפיק שלושה אלבומי EP..

הטקסטים בשיריו עוסקים בנושאים אישיים ומשפחתיים, בקונפליקטים האישיים שחווה בבית, ביחסיו המורכבים עם האמונה והדת ועוד.

בדצמבר 2020 ראה אור אלבום הבכורה של נחייסי בשם "בין מגרשים", כשם אחד מתוך תשעת השירים באלבום. נחיסיי מתאר את הבחירה בשם זה לאלבום כאנלוגיה למורכבות בה גדל ושילוב ההשפעות השונות בחייו.

את מילות השירים כתב נחייסי, בחלקם עם זוגתו רומי גורפינקל נחייסי ועם עינב ג׳קסון כהן שמלבד הכתיבה גם לקחה חלק בתהליך ההפקה המוזיקלית יחד עם עדי רותם שמשתתף באלבום כנגן גיטרות וקלידים בהרכב המלווה את נחיסיי. את הלחנים של כל השירים יצר נחייסי.

שי נחייסי בהופעה במוזיאון ארץ ישראל ברמת אביב, יולי 2021
בעקבות מגפת הקורונה וביטול ההופעות החיות, החל נחייסי לארח מוזיקאים ואמנים שונים בסדרת רשת מצולמת בשם SHAIPOOL, בין האורחים בסדרה עינב ג'קסון כהן, איה זהבי פייגלין, עומר מושקוביץ ועוד.

קישורים חיצוניים
----------------

* שי נחייסי, ברשת החברתית פייסבוק
* שי נחייסי, ברשת החברתית אינסטגרם
* שי נחייסי, סרטונים בערוץ היוטיוב
* שי נחייסי, באתר ספוטיפיי
* שירים של שי נחייסי באתר האינטרנט שירונט

הערות שוליים
------------

1. 1 2  שי נחייסי בתכנית המוסף ברדיו תל אביב, יום שבת, 09 בינואר, 2021, באתר Listen Notes (באנגלית)
2. 1 2 3 4  שי נחייסי מספר על הפריצה המאוחרת שלו, באתר ערוץ 20, ‏2020-12-29
3. 1 2  שי נחייסי מנתניה הפך לכוכב בגיל 36: "שר את מצוקת יהדות צפון אפריקה", באתר mynetnetanya, ‏2021-01-08
4. ↑  >יובל אראל‏, שי נחייסי – בין מגרשים, בבלוג של יובל אראל, מגזין מוזיקה ותרבות, 7 בדצמבר 2020
5. ↑  >יובל אראל‏, שי נחייסי לקראת מופע, שיר חדש, ראיון וחזרה, בבלוג של יובל אראל, מגזין מוזיקה ותרבות, 4 בפברואר 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007966982905171
* VIAF: 19158306992806402133
* WorldCat (עם VIAF): 19158306992806402133

 |
**לוי לוי** (5 בספטמבר 1922 – אמצע שנות השמונים) היה עובד השב"כ שריגל למען הרפובליקה העממית הפולנית שהייתה לחלק מהגוש המזרחי.

ביוגרפיה
--------

לוי לוי (לוציאן לוי, איגנצי לוי) נולד ב-1922, בן להורים רופאים, בראדום שבפולין. הוא היה פעיל ציוני, והגיע לתפקידים בכירים בתנועת הנוער הציונית "גורדוניה". בתקווה להיחלץ מהרשעה בהחזקת נשק שלא כחוק הסכים ב-1947 לשרת את המודיעין הפולני, ומסר מידע על "גורדוניה". הוא הפך לסוכן נאמן ונהנה ממענקים כספיים נכבדים.

באוגוסט 1948 עלה לישראל עם אשתו. שירת בצה"ל במשך שנה. בהמלצת ידידו מתנועת "גורדוניה", זליג כץ, שעבד בשב"כ, התקבל לוי לשב"כ, לאגף המבצעים. כשנה וחצי לאחר שהחל לעבוד בשב"כ הורה לו הקונסול הפולני בתל אביב להתחיל לפעול כמרגל. מפעם לפעם יצא לצרפת לפגישה עם הורי אשתו, וניצל זאת גם לפגישה עם מפעיליו במודיעין הפולני, בנוסף לפגישות שקיים בישראל. הוא סיפק למפעיליו מידע רב, ובתמורה קיבל כסף ולאות הוקרה - שעון זהב שפהאוזן. בזבזנותו הכספית ומנהגו להסתובב בכל מקום עם מצלמת "מינוקס" לא עוררו את חשדם של עמיתיו. זה התעורר רק ב-1957 אחרי שלוי שירת כבר שמונה שנים.

בתשאולים שנערכו לעולים מפולין התברר כי ידוע להם על מרגל פולני בכיר המועסק בשירות הביטחון הישראלי. הסימנים הצביעו על לוי לוי. מחוסר ראיות הוא לא נעצר מיד, אך פעילותו בשב"כ צומצמה, ולאחר שיחה קשה עם ראש היחידה שבה שירת, התפטר מהשב"כ באוגוסט 1957. בספטמבר 1957 יצא עם אשתו לצרפת, אך בדצמבר 1957 חזר לישראל, וביקש לחזור לעבודתו בשב"כ. הוא נעצר ב-1 בפברואר 1958, בהוראתו של איסר הראל, והכחיש את היותו מרגל. אולם בהיעדר ראיות התקשו להרשיעו במשפט, במיוחד לאחר ששכר את עורכי הדין שמואל תמיר ואריה מרינסקי.

ביולי 1958 נפתח משפטו של לוי. התובע במשפטו היה סגן פרקליט המדינה, גבריאל בך. המשפט התנהל במשך 16 חודשים, וב-12 בנובמבר 1959 הורשע לוי בבית המשפט המחוזי בשל ראיות נסיבתיות, ונגזרו עליו עשר שנות מאסר. ראיה מכריעה באה דווקא מצרפת. ולדיסלב מרוז, איש הביון הפולני שערק לצרפת, סיפק פרטים שהיה בהם כדי להרשיע בוודאות את לוי, אך המודיעין הצרפתי אסר על הצגת פרטים אלה בבית המשפט. לוי ערער לבית המשפט העליון על הרשעתו, והמדינה ערערה על קלות העונש. הדיון בערעור החל ב־25 באוקטובר 1960. ב-28 באוקטובר נודע שמרוז נרצח, כנראה בידי המודיעין הפולני כנקמה על בגידתו, ולכן בוטל האיסור הצרפתי על הצגת המידע שמסר. נותר קושי משפטי: בערעור לבית המשפט העליון אין להציג ראיות חדשות. כדי להתגבר על קושי זה, ראש השב"כ, עמוס מנור, הציג את הראיות לסנגורו של לוי, אריה מרינסקי, וזה שכנע את לוי לוי להודות, תוך הבטחה שהמדינה תבטל את ערעורה על קלות העונש, ומהעונש שנגזר עליו יופחת בבוא העת שליש, והוא יקבל סיוע בהגירה מישראל.

לוי לוי השתחרר מהכלא לאחר שבע שנות מאסר, ב-4 באפריל 1966, והשתקע באוסטרליה, שם נפטר ממחלה ממארת באמצע שנות השמונים.

הפרשה הותרה לפרסום רק בשנת 1991, למעלה מ-30 שנה אחרי מאסרו.

קישורים חיצוניים
----------------

* אבי מושבי, ‏מרגלים היו גם לפני קום המדינה... **מבט מל"מ** 93, פברואר 2023, עמ' 45
* אבי בטלהיים, מרגל פולני בשורות השב"כ, מעריב, 8 בספטמבר 1991
**אסף (אסי) טוכמאייר** (נולד ב-9 במרץ 1970) הוא איש עסקים ויזם נדל"ן ישראלי, מבעלי השליטה בחברת הנדל"ן הישראלית ישראל קנדה.

ביוגרפיה
--------

אסף טוכמאייר נולד בפתח תקווה וגדל ברעננה. לאחר לימודיו בתיכון אוסטרובסקי, הוא התגייס לצה"ל, שם שירת בגיס 441.

לאחר השירות הצבאי החל לעבוד יחד עם חברו מהתיכון ברק רוזן כסוכן נדל"ן. ב-1995 פתחו משרד תיווך וחברה המתמחה ברכישת אדמות חקלאיות שעדיין לא קיבלו אישור לשינוי ייעוד לבנייה למגורים ומסחר. ב-1998 החלו לבצע עסקאות נדל"ן בקנדה, והקימו חברת נדל"ן בשם קנדה ישראל. ב-2006 רכשו את חברת פאנגיאה נדל"ן שנסחרת בבורסה לניירות ערך בתל אביב ובהמשך שינו את שמה לישראל קנדה. בפברואר 2018 הצטרפה ישראל קנדה למדד ת"א 125. החברה מתמחה בפרויקטים של בניית מגדלי יוקרה ומשרדים רבי קומות, כדוגמת מגדל W ומגדלי בלו בתל אביב.

ב-2011 מונה טוכמאייר, חובב טניס, ליו"ר איגוד הטניס בישראל ובהמשך גם התמנה לחבר הוועד האולימפי בישראל.

ב-2013 מונה טוכמאייר לקונסול כבוד של הרפובליקה הדומיניקנית. 

טוכמאייר מתגורר בכפר שמריהו, נשוי ואב לשלושה.

קישורים חיצוניים
----------------

* מידע אודות אסף טוכמאייר באתר ישראל קנדה
* ynet ספורט, יו"ר חדש לאיגוד הטניס - אסי טוכמאייר, באתר ynet, 11 בנובמבר 2011
* אסף טוכמאייר באתר הוועד האולימפי בישראל
* אורן פרוינד, הילדים הרעים של שוק הנדל"ן הכפילו את שוויים ב־2016, באתר כלכליסט, 30 בינואר 2017
* אסף טוכמאייר ברשת החברתית LinkedIn

הערות שוליים
------------

1. ↑  אביב לוי, ‏טוכמאייר ורוזן שולחים את ישראל קנדה למדד ת"א 125, באתר גלובס, 4 בדצמבר 2017
2. ↑  אתר למנויים בלבד מיכאל רוכוורגר, הרעב של רוזן וטוכמאייר לעסקות הזניק את שווי ישראל קנדה ב-400% בחמש שנים, באתר TheMarker‏, 25 במרץ 2021
3. ↑  דני בורשבסקי‏, הבלוג האולימפי: משפיעי השנה 2013, באתר וואלה!‏, 1 בינואר 2014
4. ↑  [ כבוד גדול ליו"ר איגוד הטניס אסי טוכמאייר..], באתר פייסבוק, ‏15 בפברואר 2014